5.  ทรัพย์สินที่ใช้ในการประกอบธุรกิจ

5.1 อาคาร และอุปกรณ์

อาคาร และอุปกรณ์ของบริษัทฯ ณ วันที่ 31 ธันวาคม 2543 และ 2542 ประกอบด้วย

  ----------------------------------- ---------------- ------------ ------------
                                      ประมาณอายุการใช้   2543         2542

                                      (ปี)              (ล้านบาท)     (ล้านบาท)

                                                                    

  อาคารและส่วนปรับปรุงอาคาร*             5-30             197.21       185.79

  เครื่องตกแต่ง ติดตั้ง และอุปกรณ์*           1-10             1,806.25     1,374.36

  ยานพาหนะและสินทรัพย์ภายใต้สัญญาสัญญาเช่า   5                163.35       107.05

  สินทรัพย์ระหว่างก่อสร้างและติดตั้ง                            2,308.71     151.61

  คอมพิวเตอร์และอุปกรณ์                   5                687.75       663.89

  สินทรัพย์ให้เช่า                         2-5              2.00         50.30

  รวมราคาทุน                                            5,165.27     2,533.00

  หัก ค่าเสื่อมราคา                                        (1,287.75)   (1,294.21)

  อาคารและอุปกรณ์ – สุทธิ                                  3,877.52     1,238.79
  ----------------------------------- ---------------- ------------ ------------

* อาคารและอุปกรณ์จำนวนเงินประมาณ 511.16 ล้านบาท เป็นกรรมสิทธิของบริษัท กัมพูชา
ชินวัตร จำกัด (CAMSHIN) ซึ่งเป็นบริษัทย่อย (โดยทางอ้อม) ของบริษัทฯ โดย CAMSHIN
จะต้องส่งมอบทรัพย์สินทั้งหมดของ CAMSHINให้แก่รัฐบาลกัมพูชา CAMSHIN
สิ้นสุดระยะเวลาสัมปทานในการประกอบธุรกิจในประเทศกัมพูชา (วันที่ 4 มีนาคม 2571)

อาคารและอุปกรณ์ภายใต้สัญญาสัมปทาน ของบริษัทย่อย ณ 31 ธันวาคม 2543 และ 2542
ประกอบด้วย

  ----------------------------------- --------------- ------------ ------------
                                                      2543         2542

                                                      (ล้านบาท)     (ล้านบาท)

                                                                   

  อุปกรณ์ดาวเทียม*                                       10,580.81    10,574.34

  ระบบโทรศัพท์เคลื่อนที่และระบบคอมพิวเตอร์*                   1,937.33     -

  รวมราคาทุน                                           12,518.13    10,574.34

  หักค่าตัดจำหน่ายสะสม                                    (4,068.48)   (3,093.35)

  ราคาตามบัญชีสุทธิ                                       8,449.65     7,480.99
  ----------------------------------- --------------- ------------ ------------

* กรรมสิทธิของทรัพย์สินเกี่ยวกับอุปกรณ์ดาวเทียมและระบบโทรศัพท์เคลื่อนที่และระบบคอมพิวเตอร์
เป็นของบริษัทย่อยของบริษัท คือ บมจ. ชินแซทเทลไลท์ และ บจก. ดิจิตอล โฟน ตามลำดับ

5.2 เงินลงทุนของบริษัทฯ

  รายละเอียดของเงินลงทุน ปรากฏอยู่ในหมายเหตุประกอบงบการเงินข้อ 10 ประจำปี 2543

5.3 นโยบายการลงทุนในบริษัทย่อยและบริษัทร่วม

บริษัทฯ มุ่งเน้นการลงทุนในกิจการโทรคมนาคมและกิจการอื่นๆ ที่เกี่ยวข้องในทุกๆ ด้าน
ทั้งธุรกิจโทรคมนาคมไร้สาย ธุรกิจดาวเทียมและต่างประเทศ ธุรกิจสื่อและโฆษณา และธุรกิจ
E-Business เป็นต้น เพื่อให้บริษัทฯ
เป็นผู้นำในธุรกิจโทรคมนาคมด้านการให้บริการแก่ผู้บริโภคได้อย่างครอบคลุมเบ็ดเสร็จโดยผ่านทางโทรศัพท์ไร้สาย
ดาวเทียม เครือข่ายแพร่ภาพกระจายเสียงทางโทรทัศน์ และอินเตอร์เน็ต

การลงทุนในกิจการต่างๆ ดังกล่าวข้างต้น บริษัทฯ จะเน้นการลงทุนระยะยาว
โดยพิจารณาจากปัจจัยพื้นฐานของธุรกิจที่จะเข้าไปลงทุน รวมถึงแนวโน้มของธุรกิจนั้นๆ เป็นสำคัญ
นอกจากนี้ บริษัทฯ
มีนโยบายการลงทุนในสัดส่วนที่มากพอเพื่อให้สามารถมีอำนาจในการบริหารจัดการและกำหนดแนวทางการดำเนินธุรกิจในบริษัทย่อยและบริษัทร่วมนั้นๆ

ในการพิจารณาตัดสินใจเข้าทำการลงทุน บริษัทฯ
มีหน่วยงานที่รับผิดชอบโดยตรงในการดูแลการลงทุน
ซึ่งจะทำงานร่วมกับที่ปรึกษาทางการเงินและที่ปรึกษากฎหมายในการคัดเลือกกิจการที่จะเข้าลงทุน
เพื่อลดความเสี่ยงที่อาจเกิดขึ้นจากการตัดสินใจลงทุนผิดพลาดทำให้ไม่ได้รับผลตอบแทนที่คุ้มค่าต่อการลงทุนหรือมีข้อจำกัดในการเข้าร่วมบริหารงาน
ที่สำคัญที่สุด บริษัทฯ มีนโยบายที่จะเสริมสร้างให้แต่ละกิจการที่เข้าลงทุนมีความแข็งแกร่งในทุกๆ
ด้าน สามารถยืนหยัดได้ด้วยตนเอง
โดยเฉพาะอย่างยิ่งในส่วนที่เกี่ยวข้องกับด้านการเงินและการพัฒนาทางเทคโนโลยี
ซึ่งเป็นปัจจัยสำคัญสำหรับผู้ประกอบการธุรกิจโทรคมนาคม
เพื่อเตรียมความพร้อมสำหรับการแข่งขันในระดับสากล

นอกจากนี้ หลังจากการตัดสินใจเข้าทำการลงทุนในบริษัทย่อยหรือบริษัทร่วมใดแล้ว
หน่วยงานที่ดูแลการลงทุนจะติดตามอย่างใกล้ชิดถึงผลประกอบการและการดำเนินงานของธุรกิจดังกล่าว
และนำเสนอผลการวิเคราะห์รวมถึงแสดงความคิดเห็นหรือข้อเสนอแนะต่อคณะกรรมการบริหารของบริษัทย่อยหรือบริษัทร่วมนั้นๆ
โดยผ่านทางผู้บริหารของบริษัทฯ ซึ่งมีส่วนร่วมในการบริหารกิจการของแต่ละบริษัทย่อยหรือบริษัทร่วม
เพื่อใช้ประกอบการพิจารณากำหนดนโยบายหรือปรับปรุงส่งเสริมให้ธุรกิจของบริษัทย่อยหรือบริษัทร่วมมีการพัฒนาและเจริญเติบโตอย่างต่อเนื่องต่อไป

5.4 นโยบายการบริหารงานในบริษัทย่อยและบริษัทร่วม

เพื่อให้สามารถมีอำนาจควบคุมทางการบริหาร บริษัทฯ
จะเข้ามีส่วนร่วมในการบริหารงานของบริษัทย่อยและบริษัทร่วมทั้งในด้านการดำเนินงานและการเงิน
โดยผ่านทางกรรมการ ผู้บริหารระดับสูง และเจ้าหน้าที่ของบริษัทฯ

ในระดับบริหาร ผู้บริหารระดับสูงของบริษัทฯ
จะได้รับแต่งตั้งให้ดำรงตำแหน่งกรรมการและ/หรือกรรมการบริหารของแต่ละบริษัทย่อยและบริษัทร่วม
เพื่อมีส่วนร่วมในการบริหารจัดการบริษัทย่อยและบริษัทร่วมนั้นๆ
คณะกรรมการบริหารจะประชุมร่วมกันทุกเดือนเพื่อติดตามและพิจารณาผลการดำเนินงานของแต่ละบริษัทย่อยและบริษัทร่วม
รวมถึงให้ข้อเสนอแนะหรือคำปรึกษาในประเด็นสำคัญๆ นอกจากนี้ การทำรายการทางธุรกิจที่สำคัญๆ
ของบริษัทย่อยและบริษัทร่วม อันได้แก่ แผนการดำเนินธุรกิจ และการลงทุนหลักที่สำคัญๆ
จำเป็นต้องได้รับการอนุมัติจากคณะกรรมการบริหารของแต่ละบริษัทย่อยและบริษัทร่วม
ก่อนจะส่งผ่านไปยังคณะกรรมการบริษัทเพื่อพิจารณา
ซึ่งโดยปกติทั่วไปมักจะเห็นชอบกับการตัดสินใจของคณะกรรมการบริหาร

พร้อมกันนี้ บริษัทฯ จะดำเนินการแต่งตั้งผู้บริหารระดับสูงในตำแหน่งสำคัญๆ
ของบริษัทย่อยและบริษัทร่วม ซึ่งรวมถึงประธานเจ้าหน้าที่บริหาร (CEO)
รองประธานเจ้าหน้าที่บริหารด้านการเงิน (CFO)
ผู้บริหารระดับสูงกลุ่มนี้ของบริษัทย่อยและบริษัทร่วมเป็นบุคลากรของบริษัทฯ ซึ่งบริษัทฯ
เป็นผู้พิจารณาคัดเลือก ว่าจ้าง ประเมินผล และจ่ายค่าตอบแทนให้
โดยบริษัทฯจะเรียกเก็บค่าธรรมเนียมในการจัดการจากบริษัทย่อยและบริษัทร่วมแต่ละแห่ง
ด้วยแนวทางและโครงสร้างการบริหารดังกล่าว บริษัทฯ
สามารถมีอำนาจควบคุมเหนือบริษัทย่อยและบริษัทร่วมทั้งในระดับนโยบายและระดับปฏิบัติการ
ทำให้มั่นใจได้ว่ากลุ่มบริษัทฯ
มีการบริหารธุรกิจให้เป็นไปในทิศทางเดียวกันและก่อให้เกิดประโยชน์สูงสุดในภาพรวม

นอกจากนี้ บริษัทฯ ยังคงให้มีหน่วยงานส่วนกลาง เช่น สำนักบริหารทรัพยากรบุคคล
สำนักบริหารการเงิน เป็นต้น
เพื่อให้บริการสนับสนุนและเป็นศูนย์กลางการควบคุมบริษัทย่อยและบริษัทร่วมในเรื่องดังกล่าว
สำนักบริหารทรัพยากรบุคคลจะช่วยประสานงานระหว่างบริษัทต่างๆ
ภายในกลุ่มในเรื่องเกี่ยวกับค่าตอบแทนและสวัสดิการพนักงาน
รวมถึงช่วยจัดการและอำนวยความสะดวกในเรื่องการโอนย้ายบุคลากรภายในกลุ่มบริษัทฯ
เพื่อให้เกิดประโยชน์สูงสุดจากการใช้ทรัพยากรบุคคล ในด้านบริหารการเงิน
สำนักบริหารการเงินจะช่วยประสานงานจัดการในเรื่องการบริหารเงินสด
การป้องกันความเสี่ยงทางการเงิน และการจัดหาแหล่งเงินกู้ให้แก่บริษัทต่างๆ ภายในกลุ่ม
นอกจากนี้ บริษัทฯ
ยังมุ่งเสริมสร้างมูลค่าเพิ่มให้แก่บริษัทย่อยและบริษัทร่วมด้วยการให้บริการสนับสนุนด้านอื่นๆ คือ
ระบบเทคโนโลยีสารสนเทศ นักลงทุนสัมพันธ์ กฎหมายและทะเบียนหุ้น